กสิกรชี้ฟินเทคกระทบไม่มากรายได้ค่าฟียังโตสูง
แบงก์กสิกรเผยรายได้ยังมีแนวโน้เติบโตต่อเนื่อง ระบุฟินเทคกระทบรายได้ค่าธรรมเนียมธนาคารบ้างแต่ไม่มาก
23 มิ.ย. 2559

แบงก์กสิกรเผยรายได้ยังมีแนวโน้เติบโตต่อเนื่อง ระบุฟินเทคกระทบรายได้ค่าธรรมเนียมธนาคารบ้างแต่ไม่มาก
น.ส.ขัตติยา อินทรวิชัย กรรมการผู้จัดการ ธนาคารกสิกรไทย กล่าวในงานสัมมนา “Fintech เทคโนโลยีเปลี่ยนโลกการเงินไทย” ว่า รายได้และสินเชื่อของธนาคารในไตรมาส 2 ปีนี้ยังมีแนวโน้มเติบโตได้มากกว่าไตรมาสแรก โดยไตรมาสแรกสินเชื่อขยายตัวเพียง 0.5% ฉะนั้น ในไตรมาส 2 ยังน่าจะเติบโตได้ แต่ก็ยอมรับว่าปีนี้เหนื่อยจากภาวะเศรษฐกิจ ด้านรายได้ที่มิใช่ดอกเบี้ย จากรายได้จากค่าธรรมเนียมก็เติบโตได้ดี อย่างไรก็ดี ในรายละเอียดธนาคารอยู่ระหว่างเตรียมรายงานต่อตลาดหลักทรัพย์แห่งประเทศไทย
"รายได้จากค่าธรรมเนียม(ค่าฟี)ของแบงก์ซึ่งมีสัดส่วนถึง 40% ของรายได้รวมยังโตได้ดี จากรายได้การขายประกัน บัตรเครดิตและบัตรเดบิต การขายกองทุนรวม การชำระบิล และอื่นๆ ซึ่งฟินเทค รวมไปถึงธุรกิจใหม่ของกลุ่มสตาร์ทอัพส่งผลกระทบต่อรายได้ค่าธรรมเนียมของแบงก์บ้าง แต่ไม่มาก เนื่องจากคนส่วนใหญ่ยังเลือกใช้บริการผ่านสาขา และตู่เอทีเอ็ม ส่วนบริการโอนเงินพร้อมเพย์เองก็เพิ่งเกิดขึ้น แบงก์เองก็มีการปรับตัวและมีบริการโอนเงินผ่านโมบายแบงก์กิ้งไว้รองรับการเปลี่ยนแปลงไว้บ้างแล้ว รวมถึงในระยะข้างหน้าแบงก์ก็ยังต้องรับตัวอีก"น.ส.ขัตติยากล่าว